62023CJ0040_RES
Kohtuasi C‑40/23 P
Euroopa Komisjon
versus
Madalmaade Kuningriik
Euroopa Kohtu (teine koda) 13. juuni 2024. aasta otsus
Apellatsioonkaebus – Riigiabi – Seadus, mis keelab kivisöe kasutamise elektrienergia tootmiseks – Söeküttel töötava elektrijaama enneaegne sulgemine – Hüvitise maksmine – Otsus, millega meede tunnistatakse siseturuga kokkusobivaks, võtmata seisukohta riigiabi olemasolu kohta – Euroopa Komisjoni pädevuse teostamine
Riigiabi – Kontrollimine komisjoni poolt – Kohtualluvus – Sellise otsuse tegemine, millega riiklik meede tunnistatakse siseturuga kokkusobivaks seda eelnevalt riigiabiks kvalifitseerimata – Otsus, millega ületatakse komisjoni pädevust
(ELTL artiklid 107 ja 108)
(vt punktid 37–49)
Kokkuvõte
Jättes rahuldamata apellatsioonkaebuse, mille Euroopa Komisjon esitas Üldkohtu 16. novembri 2022. aasta otsuse (
1
) peale kohtuasjas, kus hagejaks oli komisjon ja vastustajaks Madalmaade Kuningriik, täpsustas Euroopa Kohus, kuidas komisjon peab teostama pädevust analüüsida riikliku meetme kokkusobivust siseturuga ELTL artiklite 107 ja 108 alusel. Üldkohus oli asunud oma kohtuotsuses seisukohale, et komisjon ei tohi teha otsust riikliku meetme kokkusobivuse kohta siseturuga, ilma et ta oleks eelnevalt tuvastanud, et see meede on riigiabi ELTL artikli 107 lõike 1 tähenduses.
Madalmaade ametiasutused teatasid 2019. aastal kooskõlas direktiiviga 2015/1535 (
2
) komisjonile seaduseelnõust, millega keelatakse kivisöe kasutamine elektrienergia tootmiseks. Eelnõu eesmärk oli süsinikdioksiidi (CO2) heitkoguste vähendamine Madalmaades ja see nägi ette kahju hüvitamise kivisöeküttel töötavale elektrijaamale, mida elektri tootmiseks kivisöe kasutamise keeld mõjutab ebaproportsionaalselt võrreldes teiste sama tüüpi elektrijaamadega. Sellest seaduseelnõust ei teatatud aga komisjonile ELTL artikli 108 lõike 3 alusel.
Pärast seda, kui komisjoni oli seaduseelnõust direktiivi 2015/1535 kohaselt teavitatud, alustas ta omal algatusel eeldatavat abi käsitleva teabe läbivaatamist ja järeldas 12. mai 2020. aasta otsuses (
3
), et kõnealune meede on siseturuga kokkusobiv vastavalt ELTL artikli 107 lõike 3 punktile c (
4
), ilma et ta oleks siiski tuvastanud, et see meede annab abisaajale eelise ja kujutab endast seega riigiabi.
Madalmaade Kuningriik esitas selle otsuse peale Üldkohtule tühistamishagi, heites komisjonile ette oma pädevuse ületamist ja õiguskindlusetuse tekitamist. Pärast seda, kui Üldkohus oli selle otsuse tühistanud, esitas komisjon Üldkohtu otsuse peale Euroopa Kohtule apellatsioonkaebuse.
Euroopa Kohtu hinnang
Komisjon väidab oma apellatsioonkaebuse põhistamiseks eeskätt, et kuna Üldkohus leidis, et komisjon ei ole pädev otsustama, kas meede on siseturuga kokkusobiv, ilma et ta oleks eelnevalt tuvastanud, et see meede on riigiabi, tõlgendas Üldkohus ELTL artikli 107 lõiget 3 liiga kitsendavalt. Komisjoni sõnul hõlmab selles artiklis kasutatud mõiste „abi“ ka meetmeid, mille kvalifitseerimine riigiabiks ei ole kindel.
Sellega seoses märkis Euroopa Kohus, et kuigi mõistet „abi“ on ELTL artikli 107 lõikes 1 kasutatud selle harilikus tähenduses tavakeeles, kasutatakse seda mõistet sama artikli lõikes 3 seevastu üksnes riigiabi tähistamiseks. Nimelt tuleneb ELTL artikli 107 lõikest 1, et üksnes need meetmed, mis vastavad lõikes 1 sätestatud tingimustele ja kujutavad endast seega riigiabi, on siseturuga kokkusobimatud, kui aluslepingus ei ole sätestatud teisiti. Seega saab ELTL artikli 107 lõige 3, milles on erandina sellest lõikest 1 loetletud meetmed, mida võib pidada siseturuga kokkusobivaks, puudutada üksnes riigiabi.
Kuigi on tõsi, et ELTL artiklis 107 ei nähta ette menetlusnorme ega käsitleta otseselt komisjoni pädevust, tuleneb sellest sättest sellegipoolest, et meetme kvalifitseerimine riigiabiks selle sätte lõike 1 tähenduses on selle artikli lõikes 3 ette nähtud erandi võimaliku kohaldamise eeltingimus. Euroopa Liidule on nii antud pädevus otsustada, kas endast riigiabi kujutavad meetmed on kooskõlas siseturuga, mitte otsustada, kas siseturuga on kokkusobivad meetmed, mille puhul ei ole tuvastatud, et tegemist on riigiabiga. ELTL artikkel 108 usaldab selle pädevuse teostamise ülesande komisjonile, kes tegutseb Euroopa Kohtu kontrolli all. Liidu institutsioonid võivad aga tegutseda ainult neile antud pädevuse piires.
Eeltoodut arvestades leidis Euroopa Kohus, et Üldkohus tühistas vaidlusaluse otsuse põhjendatult.
(
1
)	16. novembri 2022. aasta kohtuotsus Madalmaad vs. komisjon (T‑469/20, EU:T:2022:713).
(
2
)	Euroopa Parlamendi ja nõukogu 9. septembri 2015. aasta direktiiv (EL) 2015/1535, millega nähakse ette tehnilistest eeskirjadest ning infoühiskonna teenuste eeskirjadest teatamise kord (ELT 2015, L 241, lk 1).
(
3
)	Komisjoni 12. mai 2020. aasta otsus C(2020) 2998 (final) riigiabi SA.54537 (2020/NN) kohta – Madalmaad, Madalmaades elektrienergia tootmiseks kivisöe kasutamise keeld (edaspidi „vaidlusalune otsus“).
(
4
)	ELTL artikli 107 lõike 3 punkti c kohaselt võib „[s]iseturuga kokkusobivaks […] pidada: […] c) abi teatud majandustegevuse või teatud majanduspiirkondade arengu soodustamiseks, kui niisugune abi ei mõjuta ebasoovitavalt kaubandustingimusi määral, mis oleks vastuolus ühiste huvidega“.